Stefán Árni Pálsson skrifar 17. janúar 2016 11:00
Steph Curry var með 38 stig í gær. vísir/getty
Átta leikir fóru fram í NBA-deildinni í nótt en þar ber helst að nefna óvænt tap Golden State Warriors gegn Detroit Pistons, 113-95, og tapaði liðið því sínum fjórða leik á tímabilinu.
Warriors hefur verið gjörsamlega óstöðvandi á tímabilinu og tapar liðið helst ekki leik. Nú hefur það aftur á móti tapað tveimur leikjum á stuttum tíma, svo það telst heldur betur til tíðinda. Stjörnuleikmaður liðsins Steph Curry gerði 38 stig í nótt en það dugði ekki til. Reggie Jackson og Kentavious Caldwell-Pope voru báði með tuttugu stig fyrir Pistons.
Þá tapaði Los Angeles Lakers enn einum leiknum þegar liðið mætti Utah Jazz. Leikurinn fór 109-82 og sáu leikmenn Lakers aldrei til sólar. Rudy Gobert skoraði 18 stig fyrir Utah en Louis Williams var með tuttugu fyrir L.A Lakers.
Boston Celtics rétt marði Washington Wizards, 119-117, í hörkuspennandi leik þar sem úrslitin réðust undir lokin.